钦定古今图书集成/明伦汇编/氏族典/第229卷 > 杨崇勋
## 钦定古今图书集成/明伦汇编/氏族典/第229卷 > 杨崇勋

按《宋史杨崇勋传》：“崇勋字宝臣，蓟州人。祖守斌，为指
挥使。父全美，为殿前指挥使。崇勋以父任为东西班
承旨，事真宗于东宫。及即位，迁右侍禁、西头供奉官，
累迁西上阁门使、群牧都监，改副使，以左卫大将军、
恩州刺史为枢密院都承旨，寻提举枢密诸房、通进
银台司事，以英州防御使为马军都虞候，并代州马”
步军副使总管，留为客省使、领群牧使。真宗久不豫，
周怀政谋奉帝为太上皇，传位太子，崇勋发之，诛怀
政，崇勋以内客省使领桂州观察使。仁宗即位，以彰
德军节度观察留后知陈州，授殿前都虞候、真定府
定州路副都总管、知定州，历马军副都指挥使、殿前
都指挥使、振武军节度使，拜宣徽南院使。宫中火，为
修葺副使。又历镇南、定武军、山南东道节度使，进枢
密使，以同平章事、河阳三城节度使判许州，改陈州。
景祐初，怀政家人讼冤，遂罢平章事、知寿州，徙亳州，
复知陈州。契丹将渝盟，朝廷择将备边，崇勋请行，复
拜同平章事、判定州，徙成德军，又徙郑州。坐其子宗
诲纳赇枉法，以左卫上将军致仕，改太子太保。卒，赠
太尉，谥恭毅。崇勋性贪鄙，喜中伤人，人以是畏之。